બાળકો હંમેશાં ચંચળ અને અવનવી વસ્તુઓને અડકવાની કુતૂહુલતા સ્વાભાવિક રીતે જ રાખતાં હોય છે, જેના પરિણામે એમના કોમળ નખોની નીચે મેલ ભરાતો હોય છે. જો આ મેલ લાંબા સમય સુધી ટકી રહે તો એ બીમારીમાં પણ પરિણમી શકે છે. બાળકના નખ કાપવાની આદતને આપણે બીજી રોજિંદી ક્રિયાની જેમ જ જોવી જોઈએ અને ઓછામાં ઓછા અઠવાડિયામાં એક વાર બાળકના નખને કાપવા જોઈએ. નખના વધવાથી એના તૂટી જવાનો કે બાળકના શરીરના બીજા ભાગને નુકસાન થવાનો ભય રહે છે. ઘણીવાર આ વધેલા નખ બાળકને એના જ મોંઢા અને આંખમાં લાગતા હોય છે.